Les Trois Mousquetaires
Les Trois Mousquetaires ('Tres Mosquetarii') est historica mythistoria de inceptis audacibus ab Alexandro Dumas, auctore Francico, anno 1844 divulgata. Qui liber, cuius argumentum inter annos 1625 et 1628 ponitur, facinora prospera narrat cuiusdam iuvenis d'Artagnan appellati (personae fictae in Carolo de Batz-Castelmore d'Artagnan viro reali conditae) postquam domum relinquit ad iter Lutetiam faciendum, ut se mosquetariis custodum iungat sperans. D'Artagnan, quamqum rem bene gerere statim non potest, in amicitiam recipitur a tribus formidabilissimis aetatis mosquetariis (Athos, Porthos, et Aramis, "tribus inseparabilbus"), et se in rebus civitatis curiaeque regiae mox implicat. Tres Mosquetarii plerumque est mythistoria historica, quae incepta audacia tractat; Dumas autem varias iniurias, abusus, absurditatesque regiminis antiqui saepe depingit, librum addito momento politico tempore publicationis imbuens, cum disceptationes in Francia inter republicanistas et monarchistas feroces iam essent. Fabula primum a Martio ad Iulium anno 1844 in partibus seriatim edebatur, per monarchiam Iulianam, quattuor annos antequam res novae anni 1848 rem publicam secundam violenter constituerint. Fabula de d'Artagnan continuabatur a Dumas in mythistoriis Vingt ans après (Viginti Annos Post') et Le Vicomte de Bragelonne ou Dix ans plus tard ('Vicecomes Bragelonne, aut Decem Annos Serius').